China, India și Rusia sunt cei mai mari producători de aluminiu din lume, arată cele mai recente date din industrie.
Cu o producție de 41 de milioane de tone de aluminiu în 2023, statul chinez este, de departe, cel mai mare producător de aluminiu din lume. Pentru comparație, India – care se află pe locul 2 în clasament – a produs anul trecut de 10 ori mai puțin aluminiu decât China.
Ce este aluminiul
Aluminiul este un metal cu o culoare gri-argintie, cu aspect lucios. Seamănă cu argintul, atât prin culoare, cât și prin capacitatea sa ridicată de a reflecta lumina. Aluminiul are o densitate mai mică decât multe alte metale comune (aproximativ o treime din cea a oțelului), este moale, ușor, maleabil și ductil, potrivit Wikipedia.org.
Aluminiul se găsește în principal în rocile din scoarța pământului. Deși este al treilea cel mai abundent element din scoarță, aluminiul nu se găsește aproape niciodată ca metal liber. Se obține industrial prin exploatarea bauxitei, o rocă sedimentară bogată în minereuri ce conțin aluminiu.
Companiile procesează bauxita pentru a obține alumină, care la rândul său este apoi rafinată pentru a produce aluminiu.
La ce se folosește aluminiul
În contextul discuției despre producători de aluminiu, trebuie menționat de ce este acesta un metal foarte important în economia mondială.
Versatilitatea sa ridicată este unul dintre motivele pentru care aluminiul este utilizat într-o gamă largă de aplicații la nivel mondial, notează publicația investingnews.com. Este ușor, are o conductivitate termică ridicată, este rezistent la coroziune și poate fi turnat și prelucrat cu ușurință. De asemenea, nu este magnetic sau toxic, și este un bun conductor de electricitate.
Datorită acestor calități, aluminiul este folosit pentru a fabrica numeroase produse, de la avioane, autovehicule sau biciclete la conserve, folii, uși, ustensile de bucătărie etc.
China, cel mai mare producător de aluminiu
Iată care au fost cei mai mari producători de aluminiu din lume în anul 2023, conform datelor statista.com:
1. China, 41 de milioane de tone. Statul chinez se află pe locul întâi în acest clasament. Și în anul precedent China a fost sursa a peste jumătate din producția mondială de aluminiu (peste 40 de milioane de tone). Pe de altă parte, țara a și consumat o cantitate considerabilă de aluminiu.
2. India, 4,1 milioane de tone. India este o altă țară producătoare de aluminiu a cărei producție a crescut constant în ultimii ani, mai notează investingnews.com. Hindalco Industries din Mumbai este una dintre cele mai importante companii de laminare a aluminiului din lume. Vedanta, o altă mare companie producătoare de aluminiu din India, consideră că producția sa de aluminiu va ajunge la 5 milioane de tone până în 2026 sau 2027.
Cei mai mari producători de aluminiu din lume
3. Rusia, 3,8 milioane de tone. Rusia se află pe locul 3 în acest top cu cei mai mari producători de aluminiu din lume, în ușoară creștere față de 2022 (când a produs 3,7 milioane de tone). Cel mai important producător de aluminiu din această țară este Rusal, companie ce are sediul la Moscova.
4. Canada, 3 milioane de tone. Cu o producție anuală constantă de circa 3 milioane de tone de aluminiu în ultimii ani, Canada este un alt jucător important pe piața globală a aluminiului. Această industrie este dezvoltată în special în provincia Quebec, unde sunt situate 9 din cele 10 topitorii primare de aluminiu din țară. De asemenea, în regiune se află și o rafinărie de alumină. Este important de menționat că statul canadian este furnizorul principal de aluminiu importat pentru SUA. În 2022, jumătate din aluminiul importat de SUA a provenit din Canada.
5. Emiratele Arabe Unite, 2,7 milioane de tone. Și producția de aluminiu din această țară a rămas constantă în ultimii ani, situându-se în jurul a 2,5 – 2,7 milioane de aluminiu. Emirates Global Aluminium este cel mai mare producător de aluminiu din Orientul Mijlociu, contribuind cu aproape 4% din totalul aluminiului produs la nivel mondial. În 2022, 9% din importurile de aluminiu din SUA au venit din Emiratele Arabe Unite.
Producători de aluminiu – restul clasamentului
6. Bahrain, 1,6 milioane de tone
7. Australia, 1,5 milioane de tone
8. Norvegia, 1,3 milioane de tone
9. SUA, 750.000 de tone
10. Islanda, 730.000 de tone
Producători de aluminiu – cele mai mari companii
Iată care au fost și cele mai mari companii producătoare de aluminiu în anul 2022, potrivit datelor statista.com:
1. Chinalco, China, 7,1 milioane de tone
2. Hongqiao Group, China, 6 milioane de tone
3. Rusal, Rusia, 3,8 milioane de tone
4. Xinfa Group, China, 3,6 milioane de tone
5. Rio Tinto, Marea Britanie / Australia, 3 milioane de tone
6. EGA, Emiratele Arabe Unite, 2,7 milioane de tone
7. SPIC, China, 2,5 milioane de tone
8. Vedanta, India, 2,3 milioane de tone
9. East Hope, China, 2,2 milioane de tone
10. Norsk Hydro, Norvegia, 2,1 milioane de tone
Dacă acest articol despre producători de aluminiu vi s-a părut util, v-ar putea interesa și:
Producători de cobalt, metalul rar crucial pentru baterii. TOP 12 țări
Producători de litiu, metalul "revoluției mobilității". TOP 8 state
Din ce materiale se fac bateriile la mașina electrică. 9 componente
Cele mai ieftine mașini electrice. 4 mașini sub 30.000 de euro
Cei mai mari producători de vehicule electrice din lume. TOP 5 companii
Cei mai mari producători de baterii. TOP 10 țări și TOP 10 companii
Producători de grafit – TOP 17. Ce țări au cele mai mari rezerve
Producători de nichel. TOP 9 țări și TOP 10 companii
Producători de oțel în România. Ce companii domină piața